### NN 31/2025 (24.2.2025.), Odluka o usvajanju Programa Mikro zajmovi za rast i uključenost

VLADA REPUBLIKE HRVATSKE

328

Na temelju članka 9. stavka 1. Zakona o poticanju razvoja malog gospodarstva (»Narodne novine«, br. 29/02., 63/07., 53/12., 56/13. i 121/16.) i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 21. veljače 2025. donijela

ODLUKU

O USVAJANJU PROGRAMA MIKRO ZAJMOVI ZA RAST I UKLJUČENOST

I.

Usvaja se Program Mikro zajmovi za rast i uključenost.

Program iz stavka 1. ove točke sastavni je dio ove Odluke.

II.

Ovlašćuje se i zadužuje Upravni odbor Hrvatske agencije za malo gospodarstvo, inovacije i investicije da u okviru ciljeva i uvjeta utvrđenih Programom iz točke I. ove Odluke samostalno donosi odluku o usvajanju proizvoda (financijskog instrumenta) te druge odluke koje su nužne za provedbu usvojenog proizvoda (financijskog instrumenta).

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/33
 Urbroj: 50301-05/31-25-4
 Zagreb, 21. veljače 2025.

Predsjednik
 mr. sc. Andrej Plenković, v. r.

PROGRAM MIKRO ZAJMOVI ZA RAST I UKLJUČENOST

Program Mikro zajmovi za rast i uključenost (u daljnjem tekstu: Program) namijenjen je mikro i malim subjektima malog gospodarstva, a financira se iz sredstava Europskog socijalnog fonda Plus (ESF+). Na temelju navedenoga Programa Hrvatska agencija za malo gospodarstvo, inovacije i investicije (HAMAG-BICRO) će subjektima malog gospodarstva izravno odobravati zajmove.

1. CILJ PROGRAMA

Cilj Programa je otvaranje novih poduzeća, stvaranje novih radnih mjesta (osobito za skupine u nepovoljnijem položaju na tržištu rada), poticanje investicija i održavanje i/ili proširenje poslovanja kroz povećanje dostupnosti zajmova, povoljnije uvjete financiranja te mogućnost otpisa dijela glavnice zajma.

2. UVJETI DEFINIRANI PROGRAMOM

|  |  |
| --- | --- |
| Značajka/ Instrument | Mikro zajmovi za rast i uključenost |
| Prihvatljivi primatelji | Mikro i mali subjekti gospodarstva koji su ujedno:  – mlada poduzeća ili  – poduzeća čiji su većinski vlasnici pripadnici kategorije ranjivih skupina |
| Iznos | Od 1.000 eura do 25.000 eura |
| Minimalni rok otplate | 12 mjeseci |
| Maksimalni rok otplate | 5 godina |
| Namjena zajmova | Investicije u materijalnu i nematerijalnu imovinu uključujući obrtna sredstva najviše do 30 % ukupnog iznosa zajma |
| Kamatna stopa | Osnovna stopa za Republiku Hrvatsku izračunata u skladu s Priopćenjem Komisije o reviziji načina određivanja referentnih i diskontnih stopa (SL C 14, 19. 1. 2008.) umanjena za 2,5 postotna boda, ali ne manja od 0,5 %. |
| Rok korištenja | 6 mjeseci |
| Poček | Do 1 godine |
| Instrument osiguranja | Zadužnice, ostali instrumenti osiguranja prema razini rizika |
| Otpis | Mogućnost otpisa glavnice do 30 % iskorištenog iznosa zajma |

Zajmovi koji će se izravno odobravati subjektima malog gospodarstva na temelju ovoga Programa sadrže potporu male vrijednosti (de minimis) sukladno Uredbi Komisije (EU) 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (SL L, 2023/2831, 15.12.2023.) i Pravilniku o dodjeli potpore male vrijednosti (de minimis), klasa: 403-01/24-01/02, urbroj: 567-10-24-1, od 7. ožujka 2024.

3. ROK VAŽENJA PROGRAMA

Ovaj Program stupa na snagu danom donošenja i važi do iskorištenja sredstava, a najkasnije do 31. prosinca 2029.